‘ভয়’ দেখিয়ে কাজ হচ্ছিল। আবার পকেটও ভরছিল বিধাননগর পুরসভার! তবে প্রধানমন্ত্রী নরেন্দ্র মোদীর নোটনীতির অভিঘাতে কোষাগার ভরানোর ভাবনা আপাতত ভুলে যেতে হয়েছে কর্তৃপক্ষকে।
প্লাস্টিকের ব্যবহার বন্ধ করতে দোকানদারদের ৫০০ টাকা জরিমানার ‘ভয়’ দেখানো শুরু করেছিল বিধাননগর পুরসভা। কিন্তু বহু দোকানদার ভয় না-পাওয়ায় দল গঠন করে প্লাস্টিকের সন্ধানে তল্লাশি এবং জরিমানা নিতে শুরু করে পুরসভা। গত দু’মাস ধরে চলছিল জরিমানা আদায়। পুরসভা সূত্রের খবর, জরিমানা হিসাবে আদায় হয় প্রায় ১৫ হাজার টাকা। ঘটনাচক্রে, ঠিক ওইসময় মোদী সরকার ৫০০ এবং ১০০০ টাকার নোট বাতিল করায় সংকট শুরু হয়। ঘটনাচক্রে, তারপর বন্ধ রাখা হয়েছে জরিমানা আদায়।
এক পুর আধিকারিক বলেন, ‘‘আমরা জরিমানা আদায় আপাতত বন্ধ রাখতে বাধ্য হয়েছি। প্রত্যেকের হাতে নগদ টাকা কমে গিয়েছে। তবে প্লাস্টিকের বিরুদ্ধে তল্লাশি অভিযান এবং দোকানদারদের সচেতন করার কাজ চলছে।’’
যদিও মেয়র পারিষদ (পরিবেশ) রহিমা বিবি এই সিদ্ধান্তের সঙ্গে নোট-সংকটের সম্পর্ক নেই বলে দাবি করেছেন। তিনি বলেন, ‘‘এর সঙ্গে নোট-নীতির কোনও সম্পর্ক নেই। টাকা আদায় আমাদের লক্ষ্য নয়। প্লাস্টিকের ব্যবহার বন্ধ করাই একমাত্র লক্ষ্য। ইতিমধ্যেই আটটি ওয়ার্ড ৮০ শতাংশ প্লাস্টিকমুক্ত। দোকানদারেরা অনেক সচেতন হয়েছেন। এই অভিযান আবার চালু হবে।’’ 
বিধাননগরের নিকাশি ব্যবস্থা নিয়ে বরাবরই ক্ষুব্ধ সেখানকার বাসিন্দারা। ভূগর্ভস্থ নালাগুলিতে প্লাস্টিক জমে থাকার কারণে নিকাশি ব্যবস্থা ভেঙে পড়ে বিধাননগরের। বহু পুরনো এই সমস্যার স্থায়ী সমাধান এখনও পর্যন্ত করতে পারেনি পুরসভা। বিধাননগর পুরসভার বোর্ড মাস পাঁচেক আগে সিদ্ধান্ত নিয়েছিল, প্লাস্টিকের ব্যবহার কমাতে প্রচারের পাশাপাশি জরিমানা আদায়ের পথে হাঁটতে হবে। রহিমা বলেন, ‘‘দোকানদারেরা প্লাস্টিক ব্যবহার বন্ধ করলেই গোটা বিধাননগর প্লাস্টিকমুক্ত হবে। প্রচার চালানোর পাশাপাশি আমরা প্লাস্টিক ব্যবহারকারী দোকানদারদের প্রথমে সতর্ক করি। তার পরেও তাঁরা প্লাস্টিক ব্যবহার করলে জরিমানা করি।’’ 
প্রসঙ্গত, পুরসভার ৪১টি ওয়ার্ডে এই অভিযান চালানোর জন্য ১০ জনের একটি দল তৈরি করা হয়েছে। পরে ওই দলে আরও ১০ জন কর্মীকে সামিল করা হবে।